গত ২২ অগস্ট তাৎক্ষণিক তিন তালাককে অসাংবিধানিক বলে রায় দিয়েছে সুপ্রিম কোর্ট। এই বিষয়ে আইন তৈরি করার জন্য কেন্দ্রকে নির্দেশও দিয়েছিলেন বিচারপতিরা।
সেই অনুযায়ী বৃহস্পতিবার সংসদে ‘দ্য মুসলিম উইমেন (প্রটেকশন অফ রাইটস অন ম্যারেজ) বিল, ২০১৭’ পেশ করলেন আইনমন্ত্রী রবিশঙ্কর প্রসাদ। এখনই সংসদে সেই নিয়ে এখনই আলোচনা না হলেও, বিলের উপরে মন্তব্য করার সুযোগ পান বিভিন্ন দলের সাংসদরা।
কী রয়েছে এই তিন তালাক বিরোধী বিলটিতে। চলুন দেখে নেওয়া যাক এক ঝলক।
• যদি কোনও ব্যক্তি মৌখিক ভাবে বা লিখিত ভাবে বা ইলেকট্রনিক উপায়ে অথবা অন্য কোনও উপায়ে ‘তালাক’ দেয়, তাহলে তা বাতিল ও বেআইনি বলে গণ্য করা হবে।
• যদি কেউ এই আইন অমান্য করেন, তা হলে তাঁর তিন বছর পর্যন্ত জেল ও জরিমানা হতে পারে।
• কোনও মহিলাকে যদি ‘তালাক’ দেওয়া হয় তা হলে তিনি খোরপোষ পেতে থাকবেন ও নাবালক সন্তানের দায়িত্বও তিনি পাবেন। এ ব্যাপারে সিদ্ধান্ত নেওয়ার ক্ষমতা থাকবে ম্যাজিস্ট্রেটের।
• তাৎক্ষণিক তিন তালাক দেওয়া যে কোনও ফৌজদারি আইনে উল্লিখিত অ-জামিনযোগ্য অপরাধ বলে গণ্য হবে।
• সুপ্রিম কোর্টের রায় অনুযায়ী, শুধু তাৎক্ষণিক তিন তালাক বা তালাক-এ-বিদাত (একই সময়ে টানা তিন বার তালাক উচ্চারণ করা) অপরাধ বলে ধরা হবে।
• বিলটির ‘উদ্দেশ্য ও কারণ’ অনুচ্ছেদে বলা হয়েছে, সুপ্রিম কোর্টের রায় ও অল ইন্ডিয়া মুসলিম পার্সোনাল ল বোর্ডের আশ্বাস সত্ত্বেও দেখা গেছে, তালাক-এ-বিদাতের মাধ্যমে বিবাহ বিচ্ছেদ চলছে। সেই কারণেই সরকারি পদক্ষেপের প্রয়োজন হয়ে পড়েছে। 

এই বিষয়ে অন্যান্য খবর

তিন তালাক নিয়ে ঐতিহাসিক রায় দিয়ে কী বলল সুপ্রিম কোর্ট, জেনে নিন ৮ তথ্য
মোদী কবে ঘোমটা তুলবেন, বাঁচাবেন কাজলদের! তিন তালাক কি আসলে ধোঁকা


• অসহায় বিবাহিত মুসলমান মহিলাদের হেনস্থার হাত থেকে বাঁচাতেই এই আইন তৈরি করা হয়েছে বলে বিলটিতে লেখা রয়েছে। 
• এই আইন সংবিধানের লিঙ্গবৈষম্য দুর করার উদ্দেশ্যকেও পূরণ করবে বলে দাবি করা হয়েছে বিলটিতে।
• কংগ্রেস বিলটিকে সমর্থনের কথা বললেও, বিলের ধারাগুলি খুঁটিয়ে দেখার কথা বলেছে।
• এআইআইএম-এর নেতা আসাউদ্দিন ওয়েইসি লোকসভাতে অভিযোগ করেছেন, তিন তালাক বিল মৌলিক অধিকার লঙ্ঘন করে ও আইনত ঠিক নয়। মুসলমানদের সঙ্গে এই বিল নিয়ে আলোচনা করা হয়নি।
• অল ইন্ডিয়া মুসলিম পার্সোনাল ল বোর্ডের দাবি, এই বিল সংখ্যালঘুদের অধিকারের উপরে হস্তক্ষেপ।
• আইনমন্ত্রী রবিশঙ্কর প্রসাদের দাবি, এই বিল কোনও ধর্মের ব্যাপারে নয়। এটি মহিলাদের সম্মান রক্ষার বিষয়।
• তৃণমূল কংগ্রেস অবশ্য এখনও এই বিলের ব্যাপারে তাদের সরকারি অবস্থান স্পষ্ট করেনি।